บลจ.กสิกรไทยชวนล็อก1ปีจ่าย2.85%
บลจ.กสิกรไทย แนะล็อกเงินลงทุนยาว ส่งตราสารหนี้นอก 1 ปี ผลตอบแทนปลอดภาษี 2.85%ขายครั้งเดียว 14-20 พ.ค.นี้
15 พ.ค. 2556

บลจ.กสิกรไทย แนะล็อกเงินลงทุนยาว ส่งตราสารหนี้นอก 1 ปี ผลตอบแทนปลอดภาษี 2.85%ขายครั้งเดียว 14-20 พ.ค.นี้ 
นายจงรัก รัตนเพียร ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย  เปิดเผยว่า บริษัทจะเสนอขายกองทุนเปิดเค ตราสารหนี้ต่างประเทศ 1 ปี บีเอส (KFF1YBS) ประมาณการผลตอบแทนสุทธิ 2.85% ต่อปี เป็นทางเลือกให้แก่ผู้ที่ต้องการล็อกผลตอบแทนยาวขึ้นท่ามกลางทิศทางผลตอบแทนจากตราสารหนี้ที่เริ่มปรับตัวลง โดยกระจายลงทุนในตราสารหนี้และเงินฝากต่างประเทศ ป้องกันความเสี่ยงจากอัตราแลกเปลี่ยนทั้งจำนวน 
“เรายังคงแนะนำให้ผู้ลงทุนล็อกผลตอบแทนกับกองทุนตราสารหนี้ต่างประเทศที่มีอายุ 6 เดือน ถึง 1 ปี เป็นทางเลือกที่ให้โอกาสรับผลตอบแทนที่น่าสนใจเมื่อเทียบกับตราสารหนี้ในประเทศที่มีอายุใกล้เคียงกัน” นายจงรัก กล่าว
สำหรับแนวโน้มอัตราดอกเบี้ยรวมถึงผลตอบแทนของตราสารหนี้ในประเทศน่าจะยังอยู่ในภาวะต่ำ รวมทั้งมีโอกาสปรับลดลง แม้ว่าตลาดได้คาดการณ์ล่วงหน้าและอัตราผลตอบแทนได้ปรับลดลงมาแล้ว แต่หากปรับลงมาจริงก็อาจส่งผลกระทบต่อกองทุนคุ้มครองเงินต้นและกองทุนตราสารหนี้ต่างประเทศให้มีอัตราผลตอบแทนลดลงได้อีก  
นอกจากนี้ การที่ธนาคารกลางในภูมิภาคเอเชียหลายแห่ง เช่น เกาหลีใต้ เวียดนาม ออสเตรเลีย หรืออินเดีย ได้ทยอยปรับลดอัตราดอกเบี้ยนโยบายลงมาในช่วงต้นเดือนที่ผ่านมา อาจเพิ่มแรงกดดันต่อธนาคารแห่งประเทศไทยในการปรับลดอัตราดอกเบี้ยมากขึ้น ขณะที่แนวโน้มอัตราเงินเฟ้อในประเทศอยู่ในระดับที่ควบคุมได้ จะส่งผลให้แนวโน้มอัตราดอกเบี้ยของไทยยังคงอยู่ในระดับต่ำต่อเนื่อง และทำให้แนวโน้มอัตราผลตอบแทนของกองทุนตราสารหนี้ที่จะมีการเสนอขายใหม่อาจทรงตัวหรือปรับลดลงอีกได้
บลจ.กสิกรไทย ยังเสนอขายกองทุนตราสารหนี้อายุ 3 เดือน และ 6 เดือน โดยจะลงทุนในตราสารหนี้ทั้งในและต่างประเทศ ประกอบด้วย กองทุนเปิดเค ตราสารหนี้ 3 เดือน ซีเอ็น (KFI3MCN) ประมาณการผลตอบแทนที่ 2.65% ต่อปี กองทุนเปิดเค ตราสารหนี้ 6 เดือน บีเจ (KFI6MBJ) โอกาสรับผลตอบแทนที่ 2.75% ต่อปี ส่วนผู้ที่ต้องการลงทุนในตราสารหนี้ในประเทศมีกองทุนเปิดเค คุ้มครองเงินต้น ตราสารหนี้ไทย 3 เดือน ซีเอช (KPPTF3MCH) โอกาสรับผลตอบแทน 2.45% ต่อปี